અધ્યાત્મ અને ફિલોસોફીના ક્ષેત્રમાં મણિલાલ નભુભાઈ દ્વિવેદીનું નામ એક જમાનામાં ‘ઓથોરિટી’ ગણાતું. આજે પણ આ વિષયમાં એમનાં લખાણો એટલાં જ અધિકૃત ગણાય છે. મણિલાલની સંસ્કૃત શીલ ધરાવતી ભાષા અને અઘરી તથા દુર્ગમ ગણાતી આધ્યાત્મિક થિયરીઓને સરળ ભાષામાં મૂકવાની શૈલી એ કલમનો આગવો આયામ છે. મણિલાલને મળવા માટે દેશવિદેશના વિદ્વાનોની લાઇન લાગતી. જર્મન વિદ્વાનો એમને મળવા ખાસ એમના વતન નડિયાદમાં આવતા. આપણા યુગપ્રવર્તક સ્વામી વિવેકાનંદ પણ એમની સાથે જ્ઞાનગોષ્ઠિ કરવા માટે એમના ઘેર પધાર્યા હતા. નિખાલસતા અને દંભરહિત લખાણ જોવું હોય તો મણિલાલનું આત્મવૃત્તાંત જોવા જેવું છે. પ્રકાંડ વિદ્વાન મણિલાલે પોતાની નબળાઈઓ અને સ્ખલનોનું સત્યના ભરોસે આલેખન કર્યું છે. મણિલાલ જેવા શબ્દપ્રેમી મળવા મુશ્કેલ છે.